b"\n_START_ARTICLE_\nElixirul vie\xc8\x9bii\n_START_PARAGRAPH_\nElixirul vie\xc8\x9bii, cunoscut, de asemenea, sub numele de elixirul nemuririi \xc8\x99i echivalat uneori cu numele piatra filozofal\xc4\x83, este o po\xc8\x9biune care se presupune c\xc4\x83 \xc3\xaei face pe b\xc4\x83utori s\xc4\x83 dob\xc3\xa2ndeasc\xc4\x83 via\xc8\x9ba ve\xc8\x99nic\xc4\x83 \xc8\x99i/sau tinere\xc8\x9bea ve\xc8\x99nic\xc4\x83. S-a spus, de asemenea, c\xc4\x83 acest elixir vindec\xc4\x83 toate bolile. Alchimi\xc8\x99tii din diferite epoci \xc8\x99i culturi au \xc3\xaencercat s\xc4\x83 prepare acest elixir.\n_START_SECTION_\nChina\n_START_PARAGRAPH_\n\xc3\x8en China antic\xc4\x83 mai mul\xc8\x9bi \xc3\xaemp\xc4\x83ra\xc8\x9bi au c\xc4\x83utat s\xc4\x83 ob\xc8\x9bin\xc4\x83 elixirul vie\xc8\x9bii cu rezultate diferite. \xc3\x8en timpul dinastiei Qin, \xc3\xaemp\xc4\x83ratul Qin Shi Huang l-a trimis pe alchimistul taoist Xu Fu cu 500 de b\xc4\x83rba\xc8\x9bi tineri \xc8\x99i 500 de femei tinere pe m\xc4\x83rile orientale pentru a descoperi elixirul, dar el nu s-a \xc3\xaentors niciodat\xc4\x83 (legenda spune c\xc4\x83 el a descoperit Japonia). C\xc3\xa2nd Shi Huang Di l-a vizitat, el a adus 3.000 de fete \xc8\x99i b\xc4\x83ie\xc8\x9bi, dar niciunul dintre ei nu s-a mai \xc3\xaentors vreodat\xc4\x83._NEWLINE_Chinezii antici credeau c\xc4\x83 ingerarea unor substan\xc8\x9be pre\xc8\x9bioase cu o durat\xc4\x83 lung\xc4\x83 de via\xc8\x9b\xc4\x83, precum jadul, cinabrul sau hematitul, putea conferi o parte din aceast\xc4\x83 longevitate persoanei care le-a consumat. Aurul a fost considerat deosebit de puternic, deoarece era un metal pre\xc8\x9bios care nu-\xc8\x99i pierdea str\xc4\x83lucirea; ideea de aur potabil a fost \xc3\xaent\xc3\xa2lnit\xc4\x83 \xc3\xaen China p\xc3\xa2n\xc4\x83 la sf\xc3\xa2r\xc8\x99itul secolului al III-lea \xc3\xae.Hr. Cea mai faimoas\xc4\x83 carte chinez\xc4\x83 de alchimie, Danjing yaojue (Formule esen\xc8\x9biale ale alchimi\xc8\x99tilor clasici), atribuit\xc4\x83 lui Sun Simiao (c. 581 - c. 682 CE),  un medic specialist faimos numit cu respect de genera\xc8\x9biile urm\xc4\x83toare \xe2\x80\x9eRegele medicinei\xe2\x80\x9d, discut\xc4\x83 \xc3\xaen detaliu crearea elixirurilor pentru ob\xc8\x9binerea nemuririi (mercurul, sulful \xc8\x99i s\xc4\x83rurile mercurului \xc8\x99i arsenicului sunt proeminente \xc8\x99i cele mai multe sunt otr\xc4\x83vitoare), precum \xc8\x99i a elixirurilor pentru vindecarea anumitor boli \xc8\x99i fabricarea de pietre pre\xc8\x9bioase._NEWLINE_Multe dintre aceste substan\xc8\x9be nu numai c\xc4\x83 nu au contribuit la cre\xc8\x99terea longevit\xc4\x83\xc8\x9bii, dar sunt deosebit de toxice \xc8\x99i au cauzat intoxicarea cu elixir alchimic chinezesc. \xc3\x8emp\xc4\x83ratul Jiajing din dinastia Ming a murit din cauza inger\xc4\x83rii unei doze letale de mercur despre care credea c\xc4\x83 ar fi \xe2\x80\x9eElixirul vie\xc8\x9bii\xe2\x80\x9d.\n_START_SECTION_\nIndia\n_START_PARAGRAPH_\nCele mai vechi scrieri indiene, Vedele (scripturile sacre hinduse), con\xc8\x9bin acelea\xc8\x99i indicii alchimice care se g\xc4\x83sesc din abunden\xc8\x9b\xc4\x83 \xc3\xaen China antic\xc4\x83, \xc8\x99i anume referiri vagi la o leg\xc4\x83tur\xc4\x83 \xc3\xaentre aur \xc8\x99i via\xc8\x9b\xc4\x83 lung\xc4\x83. Mercurul, care era unelement vital al alchimiei, este men\xc8\x9bionat pentru prima dat\xc4\x83 \xc3\xaen tratatul Arthashastra din secolul al IV-lea \xc8\x99i secolul al III-lea \xc3\xae.Hr., este descoperit aproximativ \xc3\xaen acela\xc8\x99i timp at\xc3\xa2t \xc3\xaen China, c\xc3\xa2t \xc8\x99i \xc3\xaen Occident. Ideea transform\xc4\x83rii metalelor de baz\xc4\x83 \xc3\xaen aur apare \xc3\xaen textele budiste din secolul al II-lea p\xc3\xa2n\xc4\x83 al V-lea, cam \xc3\xaen acela\xc8\x99i timp ca \xc3\xaen Occident._NEWLINE_De asemenea, este posibil ca alchimia medicinei \xc8\x99i a nemuririi s\xc4\x83 provin\xc4\x83 \xc3\xaen China din India sau invers; \xc3\xaen orice caz, pentru ambele culturi produc\xc8\x9bia de aur pare s\xc4\x83 fi fost o preocupare minor\xc4\x83, iar medicamentul preocuparea major\xc4\x83. Elixirul nemuririi avea \xc3\xaens\xc4\x83 o mic\xc4\x83 importan\xc8\x9b\xc4\x83 \xc3\xaen India (care avea alte c\xc4\x83i pentru atingerea nemuririi). Po\xc8\x9biunile indiene au fost remedii minerale pentru tratarea unor boli specifice sau, cel mult, pentru a prelungi o via\xc8\x9b\xc4\x83 lung\xc4\x83.\n_START_SECTION_\nEuropa\n_START_PARAGRAPH_\n\xc3\x8en tradi\xc8\x9bia alchimic\xc4\x83 european\xc4\x83, Elixirul Vie\xc8\x9bii este asociat \xc3\xaendeaproape cu fabricarea pietrei filozofale. Conform legendei, unii alchimi\xc8\x99ti au dob\xc3\xa2ndit reputa\xc8\x9bia c\xc4\x83 ar fi reu\xc8\x99it s\xc4\x83 creeze acest elixir. Printre ace\xc8\x99tia se num\xc4\x83r\xc4\x83 Nicolas Flamel \xc8\x99i St. Germain.\n_START_SECTION_\nJaponia\n_START_PARAGRAPH_\n\xc3\x8en colec\xc8\x9bia de poezie japonez\xc4\x83 din secolul al VIII-lea Man'y\xc5\x8dsh\xc5\xab s-a spus c\xc4\x83 apa re\xc3\xaentineririi (\xe5\xa4\x89\xe8\x8b\xa5\xe6\xb0\xb4 ochimizu) este \xc3\xaen posesia zeului lunii Tsukuyomi. S-au remarcat asem\xc4\x83n\xc4\x83ri cu un basm din Insulele Ryukyu, \xc3\xaen care zeul lunii a decis s\xc4\x83-i dea omul apa vie\xc8\x9bii (\xc3\xaen limba miyako: s\xc3\xaflimiz\xc3\xaf) \xc8\x99i \xc8\x99erpilor apa mor\xc8\x9bii (s\xc3\xafnimiz\xc3\xaf). Cu toate acestea, persoana \xc3\xaens\xc4\x83rcinat\xc4\x83 cu transportul g\xc4\x83le\xc8\x9bilor de ap\xc4\x83 pe P\xc4\x83m\xc3\xa2nt a obosit \xc8\x99i s-a odihnit un pic, iar un \xc8\x99arpe s-a sc\xc4\x83ldat \xc3\xaen apa vie\xc8\x9bii, f\xc4\x83c\xc3\xa2nd-o inutilizabil\xc4\x83. Aceast\xc4\x83 legend\xc4\x83 arat\xc4\x83 de ce \xc8\x99erpii \xc3\xaentineresc \xc3\xaen fiecare an prin c\xc4\x83derea pielii lor, \xc3\xaen timp ce oamenii sunt sorti\xc8\x9bi s\xc4\x83 moar\xc4\x83.\n_START_SECTION_\nNume\n_START_PARAGRAPH_\nElixirul a avut sute de nume (un cercet\xc4\x83tor al istoriei chineze a anun\xc8\x9bat c\xc4\x83 a g\xc4\x83sit peste 1.000 de nume pentru el), printre care Amrit Ras sau Amrita, Aab-i-Hayat, Maha Ras, Aab-Haiwan, Dancing Water, Chasma-i-Kausar, Mansarover sau Pool of Nectar, piatra filozofal\xc4\x83 \xc8\x99i Soma Ras. Cuv\xc3\xa2ntul elixir nu a fost utilizat p\xc3\xa2n\xc4\x83 \xc3\xaen secolul al VII-lea d.Hr. \xc8\x99i provine din numele arab pentru substan\xc8\x9be miraculoase, \xe2\x80\x9eal-iksir\xe2\x80\x9d. Unii \xc3\xael consider\xc4\x83 ca o metafor\xc4\x83 pentru duhul lui Dumnezeu (de exemplu, Isus se refer\xc4\x83 la \xe2\x80\x9eApa Vie\xc8\x9bii\xe2\x80\x9d sau \xe2\x80\x9eF\xc3\xa2nt\xc3\xa2na Vie\xc8\x9bii\xe2\x80\x9d). \xe2\x80\x9eDar cel ce va bea din apa pe care i-o voi da Eu nu va mai \xc3\xaenseta \xc3\xaen veac, c\xc4\x83ci apa pe care i-o voi da Eu se va face \xc3\xaen el izvor de ap\xc4\x83 curg\xc4\x83toare spre via\xc8\x9b\xc4\x83 ve\xc8\x99nic\xc4\x83.\xe2\x80\x9d (Ioan 4:14) Sco\xc8\x9bienii \xc8\x99i irlandezii au adoptat numele de \xe2\x80\x9eaur lichid\xe2\x80\x9d: numele \xe2\x80\x9egoidelic\xe2\x80\x9d pentru whisky este uisce beatha sau apa vie\xc8\x9bii._NEWLINE_Numele persan Aab-i-Hayat \xc3\xaenseamn\xc4\x83 \xe2\x80\x9eapa vie\xc8\x9bii\xe2\x80\x9d. \xe2\x80\x9eChashma-i-Kausar\xe2\x80\x9d (nu \xe2\x80\x9ehasma\xe2\x80\x9d) este \xe2\x80\x9eF\xc3\xa2nt\xc3\xa2na Milostivirii\xe2\x80\x9d, despre care musulmanii cred c\xc4\x83 se afl\xc4\x83 \xc3\xaen Paradis. Exist\xc4\x83 mai multe nume indiene pentru elixir: \xe2\x80\x9eAmrit Ras\xe2\x80\x9d \xc3\xaenseamn\xc4\x83 \xe2\x80\x9esucul nemuririi\xe2\x80\x9d, \xe2\x80\x9eMaha Ras\xe2\x80\x9d \xc3\xaenseamn\xc4\x83 \xe2\x80\x9esucul mare\xe2\x80\x9d \xc8\x99i \xe2\x80\x9eSoma Ras\xe2\x80\x9d \xc3\xaenseamn\xc4\x83 \xe2\x80\x9esucul lui Soma\xe2\x80\x9d. Mai t\xc3\xa2rziu, Soma a ajuns s\xc4\x83 \xc3\xaensemne luna. \xe2\x80\x9eRas\xe2\x80\x9d a ajuns s\xc4\x83 \xc3\xaensemne mai t\xc3\xa2rziu \xe2\x80\x9estarea de spirit sacr\xc4\x83 experimentat\xc4\x83 la ascultarea muzicii sau poeziei\xe2\x80\x9d; mai exist\xc4\x83 \xc3\xaenc\xc4\x83 nou\xc4\x83 \xc3\xaen\xc8\x9belesuri. Mansarovar, \xe2\x80\x9elacul min\xc8\x9bii\xe2\x80\x9d, este lacul sacru de la poalele Muntelui Kailash din Tibet, \xc3\xaen apropiere de izvoarele Gangelui.\n_START_SECTION_\n\xc3\x8en cultura popular\xc4\x83\n_START_PARAGRAPH_\nElixirul vie\xc8\x9bii a fost o surs\xc4\x83 de inspira\xc8\x9bie sau subiect al unor lucr\xc4\x83ri literare sau artistice, inclusiv desene animate, benzi desenate, filme, compozi\xc8\x9bii muzicale, romane \xc8\x99i jocuri video. Printre exemplele ce pot fi men\xc8\x9bionare sunt romanul fantasy John Dough and the Cherub al lui L. Frank Baum, serialul \xc8\x99tiin\xc8\x9bifico-fantastic Doctor Who, Harry Potter \xc8\x99i Piatra Filozofal\xc4\x83, Misterele casei Anubis, seria manga Fullmetal Alchemist, romanul popular Baccano! \xc8\x99i filmul Professor Layton and the Eternal Diva din franciza popular\xc4\x83 Professor Layton."